གནའ་མིའི་ཁ་དཔེར།བཟང་མ་བཤད་ན་ཇེ་ཉུང་།སྐྱོན་མ་བཤད་ན་ཇེ་མང་ཟེར་བ་ལྟར།འདི་ནི་བོད་པའི་སྤྱིར་བཏང་གི་གཏམ་དཔེ་ཞིག་ཡིན་རུང་།རྩོམ་པ་པོ་ཐབས་ལ་མཁས་པའི་སྒོ་ནས་འདིས་མཚོན་པའི་གཏམ་དཔེ་མང་པོ་ཞིག་སློབ་གསོའི་གླིང་དུ་གདན་དྲངས་ཏེ་དུས་དང་འཚམས་པའི་ནུས་པ་སོ་སོ་འདོན་དུ་བཅུག་འདུགདེ་ཡང་ཡིན་ཡིན་ཏེ།བློ་གཅིག་སེམས་གཅིག་གིས་སློབ་མ་དང་སློབ་ཁྲིད་ལས་བསམ་རྒྱུ་ཅི་ཡང་མེད་པའི་དགེ་རྒན་རྣལ་མ་དང་རྩོམ་པ་པོ་ཁོང་ལྟ་བུ་ལ་མཚོན་ན།སྣང་སྲིད་ཐམས་ཅད་དཔེ་ཆར་ཤར་བའིཚད་ན་ཡོད་པས།ཆེད་མཁས་པ་ལྟར་དཔེ་ཆའི་ལུང་གུང་བསྒྲིགས་པའི་ངལ་བ་བསྟེན་ག་ལ་དགོས།དེ་བཞིན་དུ།སྙན་ངག་མཁན་ལ་ཅི་ཡང་རྒྱན།ལྟོ་འདུན་ཅན་ལ་ཅི་ཡང་ཟས།ཞེས་པ་འདིའི་ཁ་སྐོང་དུ།སློབ་གསོ་བ་ལ་ཅི་ཡང་དཔེ།དགེ་རྒན་དགའ་བོར་སུ་ཡང་སྣོད།ཅེས་པ་ཞིག་བསྣན་ནས་ཁྱེད་ཀྱིས་བོད་ལ་ཉེ་བར་མཁོ་བ་ཞིག་རྩོམ་པ་པོ་དང་ལོ་ཙཱ་བ་མང་པོ་ལྟར་གང་འདོད་དུ་ཁ་བསྒྱུར་བ་མ་ཡིན་པར་ལག་ལེན་དངོས་ཀྱི་ཁྲོད་དུ་དཀའ་བས་གཉོམ་ལག་རྒྱས་སུ་བཅུག་པའི་བཀའ་དྲིན་གཏང་རག་ཏུ་གུས་པས་ཕུལ་བ་ཡིན།